Пад лаўкамі Гандлёвых радоў былі сутарэнні. Адно з іх амаль квадратнае плошчай 14,4 м², у ім захаваліся рэшткі цыліндрычных скляпенняў. Другое ў форме чатырохкутніка плошчай 13,8 м². У 1860-я гады з заходняга боку да Гандлёвага раду быў прыбудаваны мураваны аднапавярховы будынак (паводле праекту 1859 г. планаваўся двухпавярховы), які быў таксама прыстасаваны пад гандлёвае памяшканне, ён быў падзелены ўнутры мураванай перагародкай на дзве часткі, з двухсхільным дахам, двума вокнамі і дзвярамі ў нішах сцен (не захаваўся).